दंतेवाड़ा : एक बार फिर नक्सलियों ने छत्तीसगढ़ को दहला दिया है। विधानसभा चुनाव से पहले नक्सलियों ने खूनी खेल जारी रखते हुए एक बार सुरक्षाबलों को निशाना बनाया है। उल्‍लेखनीय है कि आठ दिनों के भीतर दंतेवाड़ा में हुए इस हमले में चार लोगों की जानें चली गयी। मरने वालों में तीन नागरिक हैं जबकि एक जवान शहीद हुआ है। हमले में सीआईएसफ के दो जवान भी घायल हुए हैं। घायल जवानों को अस्पताल में भर्ती कराया गया है। राज्य में दो चरणों में विधानसभा चुनाव होने हैं। पहले चरण में 12 नवंबर को 18 विधानसभा सीटों पर मतदान होनी है। नक्सलियों ने यहां बचेली में एक मिनी बस को आईईडी ब्लास्ट के जरिए उड़ा दिया। बस में सीआईएसएफ के 7 जवान मौजूद थे। फिलहाल दो जवानों के घायल होने की खबर है। इससे पहले दंतेवाड़ा के ही अरनपुर थाना क्षेत्र में 30 अक्टूबर को नक्सलियों द्वारा घात लगाकर किए गए हमले में एक पत्रकार की जान चली गई जबकि दो जवान शहीद हो गए थे। गौरतलब है कि नक्सली पर्चा बांटकर भाजपा को वोट नहीं देने की अपील कर रहे हैं। पहले चरण के तहत, नक्सल प्रभावित बस्तर क्षेत्र के सात जिलों और राजनांदगांव जिले की 18 सीटों के लिए मतदान होना है। पहले चरण में मुख्यमंत्री रमन सिंह, उनके मंत्रिमंडल के दो सदस्यों और पूर्व प्रधानमंत्री अटल बिहारी वाजपेयी की भतीजी करुणा शुक्ला के भाग्य का फैसला होगा। जबकि दूसरे चरण में 72 सीटों के लिए 20 तारीख को वोट डाले जाएंगे। राज्य की 90 विधानसभा सीटों में से 10 सीटें अनुसूचित जाति के लिए तथा 29 सीटें अनुसूचित जनजाति के लिए आरक्षित हैं। राज्य में कुल 1,85,59,936 मतदाता हैं।